钦定古今图书集成/明伦汇编/宫闱典/第093卷 > 魏楚国大长公主 下嫁王师约
## 钦定古今图书集成/明伦汇编/宫闱典/第093卷 > 魏楚国大长公主 下嫁王师约

按《宋史公主列传》：“魏楚国大长公主，帝长女。嘉祐八
年，封德宁。治平三年，进封徐国，下嫁左卫将军王师
约。四年，进陈国长公主。元丰八年薨，追封燕国大长
公主，谥惠和。元祐四年，追封秦国。徽宗追封魏国，加
韩魏国，改魏楚国，又改惠和大长帝姬。”按《王审琦
传》：“审琦孙师约，字君授，少习进士业，英宗欲求儒生
为”主婿，命宰相召克臣谕旨，令师约持所为文至第。
明日，献赋一编，即坐中赋《大人继明》诗，遂赐对，选为
驸马都尉，尚徐国公主，授左卫将军，面赐玉带，又赐
《九经》笔砚，勉之进学。神宗即位，拜嘉州刺史，迁成州
团练使。国朝故事，主婿未尝居职，帝始令师约同管
当三班院试其才。明年，主就馆乃罢。迁汝州防御使，
始制驸马都尉。七年，考《绩法》，转晋州观察使。哲宗立，
迁镇安军节度观察留后。宣仁后临朝，师约屡上书
言事。元符初，议者以为职不当上言，褫其秩。徽宗即
位，乃复保平军留后，又为枢密都承旨，未几，复罢。崇
宁元年卒，年五十九。师约善射，尝陪辽使燕射玉津
园，一发中鹄，发必破的。屡受金带及鞍勒马之赐。子
殊，主所生，至阆州观察使。